Semič, 21. 4. 2021

Tisti, ki se pogosto gibljemo po gozdovih in travnikih v okolici Semiča, ugotavljamo, da se stanje na področju onesnaženosti narave še vedno ne izboljšuje, kar je pokazala tudi današnja čistilna akcija.

Na dan pred Svetovnim dnevom Zemlje (22. april) se nas je zbralo 12. Člani Belokranjskega sanjarskega društva in člani Belokranjskega gobarskega društva smo združili moči in se razporedili v tri skupine, tako smo zadostili epidemiološkim ukrepom, ki so še vedno v veljavi.

Dve skupini sta se podali po poteh divjih odlagališč za pločevinkami, plastenkami, PVC vrečkami, rezervnimi deli avtomobilov in ostalo umazanijo. V nekaj urah smo ob cesti od Treh rok do Sovinka in v okolici Trebnjega vrha, Starihovega vrha in Malikovca nabrali dve polni avtomobilski prikolici smeti. Med delom nas je ovirala aprilska ploha, ki pa nam delovne vneme ni preprečila.

Skupina sadjarjev pa je obrezovala divje sadne vrste dreves, ki rastejo v okolici jame Malikovec , in obsekala grmovje nad vhodom v jamo. Na koncu akcije smo se jim pridružili še člani iz prvih dveh skupin in pospravili odpadle veje na kupe in tako nekoliko polepšali okolico jame Malikovec.

Po končani akciji se nam je v naravi in ob upoštevanju epidemioloških ukrepov prilegla pica in sproščen klepet ob kozarcu pijače.

 Silva Jančan